મોરચંદ જેવી જ ગરીબ વસ્તી મહુવા તાલુકાના મોણપર ગામની છે. મોણપરમાં મોટાભાગની ગરીબ, મજૂર વર્ગની વસ્તી છે, છતાં આ ગામની સરકારી શાળાનું પરિસર ફાઇવ સ્ટાર હોટલ જેવું સુવિધાયુક્ત છે. એક સમયે છત્રી લઈને ભણવા બેસવું પડે એવી સ્થિતિ ધરાવતી મોણપરની કન્યાશાળાએ જિલ્લા કક્ષાએ બે વાર શ્રેષ્ઠ શાળાનો ઍવોર્ડ મેળવ્યો છે અને તેનો શ્રેય આચાર્ય ગોસાઈ ભગીરથભાઈને જાય છે. આ શાળામાં ઉત્તમ શિક્ષણ મળતું હોવાથી ગામની કોઈ કન્યા પ્રાઇવેટ શાળામાં ભણતી નથી. કેવી રીતે ચાલે છે આ કન્યાશાળાનો શિક્ષણયજ્ઞ તે જોઈએ.